九日黄樓作
作者：蘇軾
朝代：宋

paragraphs: 去年重陽不可說，南城夜半千漚發。
水穿城下作雷鳴，泥滿城頭飛雨滑。
黄花白酒無人問，日暮歸來洗靴韈。
豈知還復有今年，把盞對花容一呷。
莫嫌酒薄紅粉陋，終勝泥中千柄鍤。
黄樓新成壁未乾，清河已落霜初殺。
朝來白霧如細雨，南山不見千尋剎。
樓前便作海茫茫，樓下空聞櫓鴉軋。
薄寒中人老可畏，熱酒澆腸氣先壓。
烟消日出見漁村，遠水鱗鱗山齾齾。
詩人猛士雜龍虎，楚舞吳歌亂鵝鴨。
一杯相屬君勿辭，此景何殊泛清霅。